Praktiniai ir parodomieji eksperimentai
1. Karbonato koncentracijos nustatymas 
Mokiniai pasveria kolbą, įsipila tam tikrą kiekį karbonato tirpalo ir pasveria vėl. Įlašinama metiloranžinio indikatoriaus, pasveriama vėl. Pasveriama tuščia stiklinė, įpilama rūgšties, pasveriama vėl. Rūgštis pamažu supilama į karbonato tirpalą. Įsitikinama, kad jos perteklius. Indas vėl pasveriamas. Apskaičiuojama kiek g, CO2 išsiskyrė ir kokia karbonato masės dalis buvo pradiniame tirpale. Šis darbas su skaičiavimais įprastai užtrunka visą pamoką. 
2. Kristalohidrato kaitinimas
Mokiniams duodama apžiūrėti kristalohidratą (vizualiai geriausiai tinka CuSO4·5H2O), klausiama ar ši druska šlapia ar sudrėkusi. Mokiniai patvirtina, kad druska visiškai sausa. Kristalohidrato įdedama į mėgintuvėlį ir kaitinamas degikliu. Kristalohidratas pradeda baltuoti, o ant mėgintuvėlio sienelių kondensuojasi vandens lašeliai. Tai parodoma mokiniams, aptariama kas yra kristalohidratai ir kuo tai skiriasi nuo sudrėkusios, šlapios druskos. 
3. Chlorofilo ekstrakcija iš augalų
Žali lapai įmetami į verdantį vandenį ir pavirinama minutę ar dvi. Vanduo tampa vos žalsvas. Lapai perdedami į karštą ar verdantį etanolį (tinka denatūruotas), pamaišoma. Tirpalas tampa ryškiai žaliu, o lapai praranda spalvą. Chlorofilas iš lapų pereina į etanolį. Lapai išimami ir palyginamos vandens ir etanolio spalvos. Aptariama ekstrakcija ir tinkamo tirpiklio parinkimo svarba. 
4. Putoplasto tirpinimas acetone
Mokiniams duodama putoplasto, jis kišamas į indą su acetonų. Putoplastas ištirpsta acetone. Apžiūrima kas liko. 
5. Degantis propanas 
Į kristalizatorių ar kitą karščiui atsparų indą įpilama indų valiklio ir spaudant kempinę sukeliamos putos. Paimamas propano dujų batonėlis skirtas papildyti žiebtuvėlius. Jis spaudžiamas į dugną, propano dujos kyla ir sudaro degias putas. Putos padegamos. Susidaro didelė, kaitri liepsna. Tai aiškiai parodo pagrindinę alkanų panaudojimo sritį – kurui. Galima degias putas paimti į ranką ir padegti. Minusas, kad taip plovikliu apsitaško grindys ir reikia jas pavalyti. 
6. Sieros r. + tualetinis popierius 
Ant tualetinio popieriaus užpylus koncentruotos sieros rūgšties jis pradės anglėti. Tai galima panaudoti aiškinant sieros rūgšties savybes, oksidaciją-redukciją ar kaip parodomąjį eksperimentą pirmą pamoką, iliustruojant kodėl svarbu laikytis saugos taisyklių. 
7. Piranija
Piranija tai koncentruotos sieros rūgšties ir koncentruoto vandenilio peroksido (30-35 % tirpalo) mišinys. Tai labai stiprus oksidatorius, kuris daugumą organinių junginių suoksiduoja iki anglies, o anglį iki CO2. Pasigaminti piraniją galima sumaišius 30 ml konc. sieros rūgšties su 10 ml peroksido. Į piraniją įmesti popieriaus, vatos, saldainio gabaliuką, banano gabaliuką ir pan. Stebima kaip mišinys pajuoduoja, o vėliau vėl nuskaidrėja. 
8. Azoto rūgšties reakcija su euro centų monetomis
Azoto rūgštis – oksiduojanti rūgštis, kuri tirpina ir varį. Į koncentruotą rūgštį įmetus 1 euro centų moneta, prasideda cheminė reakcija, kurios metu išsiskiria NO2 dujos. Po kurio laiko išėmus monetą, matoma tik geležinė šerdis. Galima aptarti kodėl a) moneta dengiama variu (rūdijimas); b) kodėl visa moneta nėra pagaminta iš vario (pigiau). 


9. Glicerolio ir šviežiai paruošto vario hidroksido reakcija
Visų pirma šviežiai paruošiamas Cu(OH)2 tirpalas. Tam nedidelės koncentracijos vario druskos tirpalas (naudota 0,05 mol/l tirpalas) užpilamas NaOH pertekliumi. Įpilama glicerolio ir išmaišoma. Tirpalas tampa ryškiai mėlynu.
10. Krakmolo rūgštinė hidrolizė
Paimama porcija krakmolo tirpalo (naudotas 0,5 %), atsipilama porcija, kuri patikrinama jodu. Susidaro mėlynas kompleksinis junginys. Krakmolo tirpalas užpilamas 2 mol/l rūgšties tirpalu (naudota H2SO4) ir pavirinama apie 2-3 minutes (tirpalas turi užvirti ir virti kelias minutes). Gauto tirpalo porcija patikrinama jodu (kompleksas nesusidaro) ir atliekamas testas su Cu(OH)2. Reakcijos įrodo, kad krakmolas paverčiamas gliukoze. 
11. Biureto reakcija (baltymams)
Ši reakcija įtraukta į atnaujintas programas. Ji skirta nustatyti peptidinius ryšius. Paruošiamas baltymų tirpalas (naudoti baltymų milteliai sportininkams, galima naudoti ir kiaušinio baltymą). Tirpalas sumaišomas su NaOH tirpalu, įlašinama Cu2+ jonų turinčio tirpalo. Violetinė spalva rodo peptidinio ryšio buvimą. Kuo spalva intensyvesnė, tuo peptidinių ryšių daugiau. 
12. Geležinių vinių ir vario tirpalo reakcija
Į nedidelės koncentracijos Cu2+ jonų turintį tirpalą primetama geležies vinių. Tirpalas turi vinis apsemti iki pusės. Stebima kaip vyksta reakcija. Tirpalas pradeda žalsvėti, nes jame atsiranda geležies jonų. 
13. Vandens kietumo tyrimas
Paruošiamas kieto vandens mėginys. Tam vandentiekio vandenyje ištirpinama kalcio ar magnio druskos (naudotas apie 5 % MgCl2 tirpalas). Jeigu norima, kad paruoštas vanduo tiktų ir vandens minkštinimo eksperimentui, jame papildomai ištirpinama NaHCO3 (naudotas apie 5 % tirpalas). Į vieną kolbą įpilama paruošto kieto vandens, į kitą distiliuoto. Į abi kolbas įlašinama skysto muilo (vienodas kiekis), jos užkemšamos ir plakamos. Atkreipiamas dėmesys į putojimo stiprumą bei į vandenį po purtymo (kietas drumstas, minkštas skaidrus). 
14. Vandens minkštinimas 
Naudojamas paruoštas kietas vanduo (su papildomai pridėtu NaHCO3). Tirpalas pakaitinamas, stebimos nuosėdos. Į kitą porciją įpilama karbonato ar fosfato. 
15. Kalio chlorato ir guminuko reakcija
Į mėgintuvėlį įberiama nedidelis kiekis KClO3. Mėgintuvėlis pritvirtinamas stove. Su dujų degikliu druska išlydoma (svarbu išlydyti visą druską). Į mėgintuvėlį įmetamas guminukas. Kalio chloratas oksiduoja guminuką iki anglies. 
16. Kalio permanganato ir glicerolio reakcija
Ant kalio permanganato užlašinama glicerolio. Po kurio laiko jis užsidega. Reakcija priklauso nuo granulių dydžio. Kuo stambesnis permanganatas, tuo greičiau jis užsidegs. 
17. „Plastikas“ iš pieno
Piene yra kazeino, kuris paveikus rūgštimi susijungia į ilgas grandines (sudaro „plastiką“). Pienas šiek tiek pašildomas. Į jį įpilama maistinio acto (naudota 4 šaukšai acto, 250 ml pieno) ir pamaišoma. Susidaręs „plastikas“ nusunkiamas, nuspaudžiama drėgmė ir formuojamos formos. Po 2-3 dienų „plastikas“ sudžiūva, tampa kietu. Plastika galima ir dažyti. Šis bandymas parodo kaip molekulės gali jungtis į didesnius darinius ir kaip iškart keičiasi savybės. 
18. Nitroceliuliozė
Sumaišoma 30 ml konc. azoto rūgšties su 80 ml konc. sieros rūgšties. Į mišinį pridedama vatos, palaukiama apie 1 val. (kartas nuo karto vis pamaišant). Vata nusunkiama ir plaunama vandeniu iš čiaupo. Rūgšties likučiai neutralizuojami pamerkus vatą į sodos tirpalą. Vata išskleidžiama ir paliekama džiūti. Nitrinimas padaro vatą gerokai degesne. 
19. Liepsnos intensyvumo padidėjimas dėl kalio permanganato
Spiritas (gali būti denatūruotas alkoholis) sumaišomas su konc. vandenilio peroksidu. Padegama. Į liepsną beriama kalio permanganato. Liepsna stipriai suintensyvėja, nes kalio permanganatas reaguoja su peroksidu ir susidaro deguonis. 2KMnO4​+3H2​O2​→2MnO2​+3O2​+2KOH+2H2​O
20. Etino gavimas
Sumaišius kalcio karbidą (parduodamas Senukuose, kovai prieš kurmius) ir vandenį skiriasi etino dujos. Čia galima atlikti kelis eksperimentus: besiskiriančias dujas uždegti (dega rūkstančia liepsna, dėl didelio anglies kiekio) arba praleisti pro jodo/KMnO4 tirpalą (ruošti mažos koncentracijos). 
21. Aprūkintas kiaušinis į vandenį
Kiaušinis aprūkinamas pelenais ir dedamas į vandenį. Jis atrodo kaip sidabrinis, nes anglis labai hidrofobinė. 
22. Dažas iš audinio
Audinys paveikiamas acetonu, azoto rūgštimi ar kitu tirpikliu kuris išima dažus. Tai siejama su ekstrakcija. 
23. Rankų šildiklio gamyba
Naudojama PVC ar kito karščiui atsparaus plastiko plėvelė. Du plėvelės gabaliukai sudedami iš 3 kraštų užlydoma naudojant plaukų tiesinimo žnyples. Gaunama „kišenė“. Paruošiamas sotus arba beveik sotus natrio acetato tirpalas verdančiame vandenyje (bevandenio acetato ne mažiau 120 g/100 ml verdančio vandens). Karštas vanduo supilamas į pagamintą „kišenę“. Nulupus  juostinį atšvaitą:
[image: Atšvaitas juosta geltonos spalvos]
Iškerpamas apskritimas. Jo viduryje pramušamas X (tik – neužtenka, reikia suformuoti X-ą). Apskritimas įmetamas į pagamintą „kišenę“. Tirpalui atvėsus, apskritimas paspaudomas ir prasideda kristalizacija. Pavirus gautą šildiklį galima naudoti jį pakartotinai. 

